Vreemde vlieënde vrou of VVV-kenner?
Dis 1991. In Johannesburg werk die 80-jarige Elizabeth Klarer ywerig aan haar tweede boek oor Vreemde Vlieënde Voorwerpe en ander besoekers uit die buitenste ruimte. Wanneer haar werk 'hier op aarde' afgehandel is, gaan haar man, Akon, haar glo uit die ruimte kom haal. ADRIAAN WASSENAAR het met Klarer vir die Vrye Weekblad van 19 Julie 1991 gaan gesels naby die plek in Natal waar sy Akon gereeld ontmoet het ...
ELIZABETH KLARER glimlag met 'n geheimsinnige "Ek-het-julle-mos-altyd-gesê"-uitdrukking oor die vreemde vlieënde voorwerp wat Johannesburg en die Vaaldriehoek die afgelope twee weke op hol het.
Sy is die fraaie, vreemde vrou van Johannesburg wat dikwels op televisie gesien en oor die radio gehoor word wanneer sy ernstig en vol geloof vertel dat sy met 'n wese van die buitenste ruimte, Akon, "getroud" is.
Nou pas het die TV-nuus 'n bewegende ligstrook in die vorm van 'n sigaar gewys wat deur Doug Richard van Greenside op videoband vasgelê is. En talle oproepe word ontvang oor "ongewone" dinge wat in die lug gewaar is...